8. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 382 της 14/27 Μαΐου 1965 (ΦΕΚ Α΄ 91) Περί διατηρήσεως και συνθέσεως του Διοικητικού Συμβουλίου του Ταμείου Προνοίας των Αμίσθων Δικαστικών Κλητήρων. Έχοντες υπ’ όψει τας διατάξεις: 1)Των άρθρ. 4, 5 και 9 του Ν.Δ. 4352/64, περί διατάξεων αφορωσών τους δημοσίους υπαλλήλους, ως και περί καταργήσεως Συμβουλίων, Επιτροπών των Δημοσίων Υπηρεσιών κλπ. 2)Την παρ. 3 του άρθρ. 14 του Νόμ. 4459/65. 3)Του άρθρ. 2 του Α.Ν. 2682/40 περί ιδρύσεως Ταμείου Προνοίας των Αμίσθων Δικαστικών Κλητήρων, ως ετροποποιήθη υπό του άρθρ. 7 του Ν.Δ. 829/41 και του άρθρ. 3 του Νόμ. 178/43, και 4)Την υπ’ αριθ. 53/65 γνωμοδότησιν του Συμβουλίου της Επικρατείας, προτάσει του Προέδρου του Ημετέρου Υπουργικού Συμβουλίου και των Υπουργών Συντονισμού, Δικαιοσύνης και Οικονομικών, απεφασίσαμεν και διατάσσομεν: Άρθρ.1-2.(Αφεώρων την σύνθεσιν του Διοικ. Συμβουλίου του Ταμείου. Βλ. ήδη άρθρ. 2 Α.Ν. 2682/1940, ανωτ. αριθ. 1, ως ετροποποιήθη). Άρθρ.3.-Άπαντα τα μέλη του Διοικητικού Συμβουλίου διορίζονται δια μίαν τριετίαν δι’ αποφάσεως του Υπουργού της Δικαιοσύνης, δημοσιευομένης εις την Εφημερίδα της Κυβερνήσεως. Η θητεία των τακτικών και αναπληρωματικών μελών άρχεται από της χρονολογίας δημοσιεύσεως της περί διορισμού υπουργικής αποφάσεως, παρατείνεται δε αυτοδικαίως από της λήξεώς της μέχρι του διορισμού του νέου Διοικητικού Συμβουλίου. Εάν κατά την διάρκειαν της θητείας του Διοικητικού Συμβουλίου αποχωρήσωσι τακτικά και αναπληρωματικά μέλη εις αριθμόν μη επιτρέποντα την νόμιμον συγκρότησιν τούτου, διορίζονται δια τον υπόλοιπον χρόνον της θητείας νέα μέλη τηρουμένων των διατάξεων του παρόντος. Μέλη του Διοικητικού Συμβουλίου μη προσερχόμενα αδικαιολογήτως εις τρεις τουλάχιστον συνεχείς συνεδριάσεις αντικαθίστανται δι’ αποφάσεως του Υπουργού της Δικαιοσύνης, εκδιδομένης κατά τας διατάξεις του παρόντος. Χρέη Γραμματέως του Διοικητικού Συμβουλίου εκτελεί είς των υπαλλήλων του Ταμείου, διοριζόμενος μετά του αναπληρωτού του δια της περί διορισμού των μελών αποφάσεως. Εν αρχή εκάστου έτους και κατά την πρώτην συνεδρίασίν του το Διοικητικόν Συμβούλιον εκλέγει εκ των τακτικών μελών του, δια μυστικής ψηφοφορίας τον Αντιπρόεδρον αυτού, όστις αναπληροί τον Πρόεδρον εν περιπτώσει κωλύματος ή απουσίας καθ’ όλας αυτού τας σχέσεις. Εν τη περιπτώσει ταύτη καλείται να μετέχη των συνεδριάσεων ο αναπληρωτής του Αντιπροέδρου. Εις περίπτωσιν κωλύματος ή απουσίας του Προέδρου και Αντιπροέδρου αναπληροί τούτους το αρχαιότερον των εν εδαφ. δ΄ του άρθρ. 1 του παρόντος μελών. Άρθρ.4.-Το Διοικητικόν Συμβούλιον συγκαλείται υπό του Προέδρου ή του νομίμου αναπληρωτού τούτου, τακτικώς μεν άπαξ του μηνός, εκτάκτως δε οσάκις παρίσταται ανάγκη κατά την κρίσιν του Προέδρου, ή επί τη εγγράφω αιτήσει τριών τουλάχιστον μελών, εν η θα αναγράφωνται τα θέματα δι’ α ζητείται η σύγκλησις. Θεωρείται εν απαρτία παρόντων πέντε εκ των μελών του, αι δε αποφάσεις του λαμβάνονται κατά πλειοψηφίαν των παρόντων, εν ισοψηφία υπερισχυούσης της ψήφου της Προέδρου. 